Spelers vol lof vir die wyse waarop Rassie hul afrig, bestuurRassie Erasmus. (Foto: Twitter @Springboks) Rassie Erasmus het as afrigter van die Springbokspan ’n kultuur geskep waar spelers en ondersteuners weer in die span glo. “Rassie het ’n reuseverskil gemaak. Nie net wat die Springbokke betref nie, maar van die besluite het die hele land beïnvloed,” het een van die span se hakers, Bongi Mbonambi, gesê. “Hy is die tipe afrigter wat eerlik met elke speler sal wees – hy is beslis nie iemand wat dinge agter geslote deure sal doen nie.” Volgens Mbonambi is dit een van die redes waarom die spelers van Erasmus hou en hom respekteer; hy is iemand wat oop kaarte met hulle speel oor wat hy van hulle verwag. “As ’n afrigter gee hy vir ons meer vryheid om onsself op die veld uit te druk. Ek dink dit is die één aspek van ons spel wat die meeste vanjaar op die veld na vore gekom het.” Volgens Mbonambi is die Bokspan ’n hegte eenheid waar die kleur van jou vel of waar jy vandaankom glad nie saak maak nie. “Rassie sal iemand kies wat daar is om te werk en op die veld te doen wat van hom verwag word. Waar vorige afrigters dalk iemand sou gekies het wat al vir jare deel van die opset was – al het mens gesien hy gee nie altyd sy beste nie – weet ons nou dat jy gekies sal word op grond van die werk wat jy doen.”